Haedar Nashir

**Haedar Nashir** (lahèr 25 Februari 1958) panèka cendekiawan Islam sè bhângsa Indonesia, ajabat mènangka Katua Umum Pimpinan Pusat Muhammadiyah periode 2015-2022 bân 2022-2027. Salèrana jhughân èkennal mènangka ghuru rajâ bân dosèn program studi Èlmo Pamarènta'an Universitas Muhammadiyah Yogyakarta.

## Pendidikan
Haedar Nashir lahèr è dhisa Ciheulang, Ciparay, Bandung Lao' tangghâl 25 Februari 1958. Èppa'na anyama H. Ajengan Bahrudin bân Hj. Endah binti Tahim. Pendidikanna èmolaè è Madrasah Ibtidaiyah Ciparay, Bandung, SMP Muhammadiyah III Bandung, SMA Negeri 10 Bandung bân Pondhuk Pesantren Cintawana, Tasikmalaya. Salèrana alanjut dâ' pendidikan program studi èlmo Sosiatri è Sakola Tèngghi Pembangunan Masyarakat Dhisa APMD Yogyakarta è taon 1990 mènangka lulusan palèng bhâghus, Studi Sosiologi è Pascasarjana Universitas Gajah Mada (UGM) è taon 1998 kalabân status Cumlaude, Studi Sosiologi è Program Doktor UGM taon 2007 jhughân lulus kalabân status Cumlaude, kantos èyangka' dhâddhi Ghuru Rajâ Èlmo Sosiologi Universitas Muhammadiyah Yogyakarta.

## Kontribusina
Haedar Nashir noro' Muhammadiyah sejjhâk taon 1983 (nomer angghuta 545549) bân èberri' amanah mènangka Katua I Pengurus Pusat Ikatan Pelajar Muhammadiyah è taon 1983 kantos 1986. Salèrana pas dhâddhi Deputi Kader PP Pemuda Muhammadiyah è taon 1985 kantos 1990, dhâddhi Ketua Bhâdhân Pendidikan Kader bân Pembinaan Angkatan Ngodâ Muhammadiyah dâri taon 1985 kantos 2000. Salèrana pas dhâddhi Pimpinan Redaksi Majalah Suara Muhammadiyah dâri taon 2000 kantos samangkèn. Salèrana jhughân ajabat mènangka Sekretaris PP Muhammadiyah dâri taon 2000 kantos 2005, Katua PP Muhammadiyah dâri taon 2005 kantos 2015. Salèrana dhâddhi pangarang teptep dâlem kolom rèflèksi è Harian Republika sejjhâk taon 2000 bân ampon nerbitaghi 240 artikel tentang aghâma, dèmokrasi bân politik.

È Muktamar Muhammadiyah ka-47 è Makassar, 7 Agustus 2015, salèrana èpèlè dhâddhi Katua Umum PP Muhammadiyah periode 2015-2020, labânna panèka Yunahar Ilyas Dahlan Rais, Busyro Muqoddas, Abdul Mu'ti, Anwar Abbas, Muhadjir Effendy, Syafiq A Mughni, Dadang Kahmad, Suyatno, Agung Danarto, M Goodwill Zubir, bân Hajriyanto Y Thohari. È Muktamar Muhammadiyah ka-48 è Solo, salèrana èpèlè polè dhâddhi Katua Umum PP Muhammadiyah periode 2022-2027.

È jhâman pamarènta'ânna, salèrana andi' program Muhammadiyah Unggul-Berkemajuan (Centre of Excellence) sala sèttongnga lèbât fakultas-fakultas kedokteran anyar sè èbangun è parghuruwân tèngghi Muhammadiyah, program internasionalisasi Muhammadiyah akadhi abangun Markaz Dakwah Muhammadiyah è Kairo Mesir, Universiti Muhammadiyah Malaysia (UMAM), bân Muhammadiyah Australia College (MAC) è Melbourne Australia.

È bâktona pandemi Covid-19 sè nyerrang Indonesia, salèrana ngèbâ Muhammadiyah lèbât Muhammadiyah Covid-19 Command Center (MCCC) kaangghuy ajâgâ roma sakè' ma'lè siaga, sakolah, parghuruwân tèngghi, bân jaringan kader Muhammadiyah ghâbây mabeccè' pasien positif virus corona. Usaha ka'dinto èberri'i apresiasi sareng Prèsidèn Joko Widodo kalabân pangarghâ'ân PPKM Award è Maret 2023.

## Pangarghâ'ân
È taon 2018, Haedar narèma gellar Pendèkar Kahormadhân Tapak Soccè Putra Muhammadiyah dâri parghuruwân Silat Tapak Suci è Pura Pakualam, Yogyakarta. Salèrana jhughân maso' dâlem daftar Top 100 Ilmuwan Sosial è Indonesia versi Alper-Doger (AD) Scientific Index 2022, Rangking for Scientist University, Subject, Country, Region, World. Salèrana bâdâ è urudhân ka-37. Pangkat ka'dinto madhâddhi salèrana èkennal mènangka ilmuwan bidang èlmo sosial palèng bhâghus sa-dhunnya è Indonesia taon 2022.

È Februari 2024, Muhammadiyah jhughân narèma pangarghâ'ân Zayed Award for Human Fraternity 2024, sè aropa'aghi pangakowan dhunnya internasional dâ' usaha organisasi otabâ individu dâlem aberri' conto kemanusiaan bân perdamaian. Salèrana maso' dâlem 500 Muslim Apangaro è dhunnya sejjhâk taon 2017 kantos 2024.

È April 2024, Haedar èyangka' mènangka angghuta Kahormadhân Ikatan Sosiologi Indonesia Katua Ikatan Sosiologi Indonesia Arie Sudjito.

## Sombher